Erskine Caldwell

Erskine Caldwell (født 17. desember 1903 i Georgia, død 11. april 1987 i Paradise Valley i Arizona) var en amerikansk forfatter. Hans mest kjente bøker er romanene Tobacco Road fra 1932, som kom ut på norsk i Sigurd Hoels oversettelse i 1935 under tittelen Fattigmannsveien, og Guds vesle åkerlapp (originaltittel "God's Little Acre") fra 1933.

Liv og virke

Bakgrunn
Erskine Caldwell var eneste barn av pastoren Ira Sylvester Caldwell (Associate Reformed Presbyterian Church) og hans hustru Caroline Preston (født Bell) Caldwell, lærerinne. Farens tjeneste førte til hyppige flyttinger, til Florida, Virginia, Tennessee, South Carolina og North Carolina. Da han var 15 år gammel slo de seg ned i Wrens (Georgia) i Georgia.  Hans mor Caroline var fra Virginia. Blant hhennes forfedre var det engelsk adel som hadde ervervet store landeiendommer i det østlige Virginia. Både hennes ekgelske og hennes skotske forfedre kjempet i den amerikanske revolusjon. Også farens forfedre, som var skotsk-irske, hadde vært i Nord-Amerika lenge og hadde også kjempet i revolusjonen.

Forfatter
Som forfatter egnet han seg særlig til temaer som fattigdom, rasisme og sosiale problemer som alkoholisme og arbeidsløshet i hjemlandet. Det gjorde at han fikk flere positive omtaler og kritikker fra så vel leserne som fra litteraturkritikerne.

På 1930-tallet eide og drev Caldwell en liten bokhandel i Maine sammen med sin kone Helen. I 1939 giftet han seg med fotografen Margaret Bourke-White, som han utga tre fotodokumentarbøker sammen med. Dette ekteskapet varte til 1942.

Under den andre verdenskrig skaffet Caldwell seg papirer fra Sovjetunionen slik at han kunne dra til Ukraina og jobbe som utenrikskorrespondent. I Ukraina dokumenterte han krigens grusomheter. Alle intrigene i det stalinistiske regimet fikk ham til å komponere en fire siders novelle ved navn «Melding for Genevieve», som ble utgitt da han kom tilbake til USA i 1944. I denne historien, blir en kvinnelig journalist henrettet av en eksekusjonspelotong etter å ha blitt dømt for spionasje i en hemmelig rettssak. 

Caldwell døde av komplikasjoner av emfysem og lungekreft den 11. april 1987, i Paradise Valley, Arizona. Han ble gravlagt i Scenic Hills Memorial Park i Ashland i Oregon.

Utgivelser på norsk 
 Fattigmannsveien (1932), oversatt av Sigurd Hoel, først utgitt på norsk i Gyldendals gule serie i 1935
 Guds vesle åkerlapp, utgitt på norsk i 1947
 Noveller, oversatt av Fredrik Wulfsberg, utgitt i Gyldendals blå serie i 1949
 Himmellosen, oversatt av Leo Strøm, utgitt på norsk i 1950
 Stor ståhei i sommervarmen, oversatt av Leo Strøm, utgitt på norsk i 1950
 Bastarden, oversatt av Leo Strøm, utgitt på norsk i 1954
 Forspilte chanser, oversatt av Finn Bjørneboe, utgitt på norsk av Nasjonalforlaget i 1954
 Georgia Boy, oversatt av Leo Strøm, utgitt på norsk i 1961
 Jenny - rett og slett, oversatt av Colbjørn Helander, utgitt på norsk i 1961
 ... og livet går videre, oversatt av Stephan Lange, utgitt på norsk i 1964

Referanser

Eksterne lenker 
 
 
 

Forfattere fra USA
Personer fra Coweta County i Georgia